
Text rozhodnutia
Súd: Krajský súd Bratislava Spisová značka: 11CoP/394/2016 Identifikačné číslo súdneho spisu: 1615209170 Dátum vydania rozhodnutia: 27. 02. 2017 Meno a priezvisko sudcu, VSÚ: Mgr. Patrícia Železníková ECLI: ECLI:SK:KSBA:2017:1615209170.1 Uznesenie Krajský súd v Bratislave v senáte zloženom z predsedníčky senátu JUDr. Bianky Gelačíkovej a členiek senátu Mgr. Patrície Železníkovej a Mgr. Aleny Čakváriovej, vo veci starostlivosti súdu o osobu pozbavenú spôsobilosti na právne úkony: T. R., nar. XX.XX.XXXX, bytom W. XX/X, XXX XX V., t.č. Mestské centrum sociálnych služieb Malacky, so sídlom 1.Mája 9, 901 01 Malacky, štátne občianstvo SR, zast. opatrovníkom: V. R., nar. XX.XX.XXXX, bytom R. č. XXX, XXX XX R., o návrhu navrhovateľky: V.. C. R., rod. R., nar. XX.XX.XXXX, bytom F. XX, XXX XX A., za účasti: Krajská prokuratúry Bratislava, so sídlom Vajnorská 47, 812 56 Bratislava, o zmenu opatrovníka, na odvolanie navrhovateľky proti rozsudku Okresného súdu Malacky, zo dňa 18.04.2016, č. k. 9Ps/4/2015-158, takto r o z h o d o l : Rozsudok súdu prvej inštancie sa z r u š u j e a vec sa mu v r a c i a na ďalšie konanie. o d ô v o d n e n i e : 1. Okresný súd Malacky rozsudkom zo dňa 18.04.2016, č. k. 9Ps/4/2015-158, zamietol návrh navrhovateľky na zmenu opatrovníka pre osobu pozbavenú spôsobilosti na právne úkony: T. R., nar. XX.XX.XXXX. Žiadnemu z účastníkov konania nepriznal nárok na náhradu trov konania. 2. Svoje rozhodnutie právne odôvodnil § 26, § 27 ods. 2 , § 28 zákona č. 40/1964 Zb. Občianskeho zákonníka v platnom znení (ďalej len „O.z.“), § 192 ods. 1, 2, § 193, § 146 ods. 1 zákona č. 99/1963 Zb. Občiansky súdny poriadok v znení účinnom do 30.06.2016 (ďalej len „O.s.p.“), a vecne tým, že v konaní bolo nesporne preukázané, že ustanovený opatrovník riadne zabezpečuje potreby T. R., nar. XX.XX.XXXX a teda, že návrh na zmenu opatrovníka nebol dôvodný. Dospel k záveru, že ustanovený opatrovník, syn T. R., nar. XX.XX.XXXX, osoby pozbavenej spôsobilosti na právne úkony, svoju matku pravidelne navštevoval, hradil poplatky spojené s poskytovaním sociálnych služieb a uvedené realizoval aj v predchádzajúcom zariadení, kde bola jeho mama umiestnená do 15.02.2016. Mal taktiež za to, že opatrovník zabezpečuje a dohliada na riadne poskytovanie zdravotnej starostlivosti T. R., nar. XX.XX.XXXX v zmysle odporúčaní ošetrujúcich lekárov, ako aj riadne spravuje jej majetok. Opierajúc sa o konštantnú judikatúru udal, že nemusel dať odpoveď na všetky otázky nastolené účastníkmi, preto svoje rozhodnutie odôvodnil len v rozsahu relevantných skutočností. 3. Proti tomuto rozhodnutiu podala odvolanie navrhovateľka, žiadajúc, aby odvolací súd uznesenie súdu prvej inštancie zrušil a vec mu vrátil na ďalšie konanie. Poukázala na svoje podanie zo dňa 19.08.2015, v ktorom zdôvodnila svoje podozrenie, že ustanovený opatrovník, jej brat, vykonáva funkciu opatrovníka zo zištných majetkových dôvodov a svojím ďalším konaním spôsobuje ich matke - osobe pozbavenej spôsobilosti na právne úkony zdravotné komplikácie a sociálnu izolovanosť od rodiny. Udala, že na jej a sestrin (J. H., rod. R., nar. XX.XX.XXXX) podnet bola matka umiestnená v X. - špecializované zariadenie v Záhorskej Bystrici, na čom sa zhodli i s bratom. Avšak brat po ustanovení za opatrovníka premiestnil matku dňa 15.02.2016 do nešpecializovaného zariadenia do Malaciek a to aj napriek jej a sestriným protestom. Za podozrivé správanie sa jej brata ako opatrovníka označila jeho nakladanie s rodinným domom matky, na ktorom vymenil zámky a bez udania jej z tohto domu prehlásil trvalý pobyt, ako i jeho nakladanie so špeciálne polohovateľnou posteľou, ktorá bola ich matke zo zdravotnej poisťovne pridelená a ktorú opatrovník odniesol i napriek tomu, že táto bola pre matku potrebná. 4. Dňa 06.07.2016 bolo Okresnému súdu Malacky doručené vyjadrenie prokurátora Okresnej prokuratúry Malacky k podanému odvolaniu, v ktorom navrhol napadnuté rozhodnutie ako vecne správne potvrdiť, nakoľko mal za to, že vykonaným dokazovaním nebola preukázaná nutná zmena súčasného opatrovníka. 5. Dňa 13.10.2016 bolo Okresnému súdu Malacky doručené vyjadrenie opatrovníka - V. R., v ktorom navrhol napadnuté rozhodnutie ako vecne správne potvrdiť. Tvrdenia navrhovateľky týkajúce sa skutočnosti, že pri výkone funkcie opatrovníka koná zo zištných dôvodov, svojím konaním spôsobuje zdravotné komplikácie matky, označil za klamstvá. Uviedol, že z dôvodu, že na predchádzajúce opatrovateľské zariadenie X. mala navrhovateľka, ako i ich sestra veľa negatívnych pripomienok, zohnal lepšie opatrovateľské zariadenie a to Mestské centrum sociálnych služieb Malacky. Pokiaľ ide o výmenu zámkov na rodinnom dome, mal za to, že tieto vymenil po konzultácii so sestrami a s ich schválením, pretože matka postrácala kľúče, zabúdala pozhasínať svetlá. 6. Dňa 19.08.2016 bolo Okresnému súdu Malacky doručené stanovisko navrhovateľky k vyjadreniu opatrovníka, v ktorom opísala genézu starostlivosti o ich matku - T. R., nar. XX.XX.XXXX, osoby pozbavenej spôsobilosti na právne úkony, pričom uzavrela, že opatrovník nemá o matku záujem, nezabezpečuje jej ani základné hygienické pomôcky a v starostlivosti o matku koná, tak, že jeho počiny sa nedajú rozumne vysvetliť. 7. Odvolací súd preskúmal vec, v ktorej nie je viazaný rozsahom a dôvodmi odvolania podľa § 65 zákona č. 161/2015 Z.z. Civilný mimosporový poriadok (ďalej len „C.m.p.“), bez nariadenia odvolacieho pojednávania podľa § 378 ods. 1, § 219 ods. 1 zákona č. 160/2015 Z.z. Civilný sporový poriadok (ďalej len „C.s.p.“), a dospel k záveru, že konečnému rozhodnutiu odvolacieho súdu bránilo to, že v konaní predchádzajúcom vydaniu napadnutého rozhodnutia nebol odstránený nedostatok jednej z podmienok konania. 8. Podľa § 27 ods. 2 O.z., zákonným zástupcom fyzickej osoby, ktorú súd rozhodnutím pozbavil spôsobilosti na právne úkony alebo ktorej spôsobilosť na právne úkony súd rozhodnutím obmedzil, je súdom ustanovený opatrovník; 9. Podľa § 30 O.z., ak dôjde k stretnutiu záujmov zákonného zástupcu so záujmami zastúpeného alebo k stretnutiu záujmov tých, ktorých zastupuje ten istý zákonný zástupca, ustanoví súd osobitného zástupcu. 10. Podľa § 192 ods. 1, 2. O.s.p., súd je povinný postarať sa o to, aby bol ustanovený opatrovník osobám, ktoré ho podľa zákona musia mať. V uznesení, ktorým súd ustanovuje opatrovníka, uvedie i rozsah opatrovníckych práv a povinností. 11. Podľa § 395 ods. 1 C.m.p., ak § 396 C.m.p. neustanovuje inak, platí tento zákon aj na konania začaté predo dňom nadobudnutia jeho účinnosti. 12. Podľa § 272 C.m.p., súd ustanoví opatrovníka fyzickej osobe, ak tak ustanovuje osobitný predpis. 13. Podľa § 2 ods. 1 C.m.p., na konania podľa tohto zákona sa použijú ustanovenia zákona č. 160/2015 Z.z. Civilného sporového poriadku, ak tento zákon neustanovuje inak. 14. Podľa § 2 ods. 2 C.m.p., na účely zákona sa pojmy žaloba, strana a spor vykladajú ako návrh na začatie konania, účastník konania (ďalej len „účastník“) a konanie podľa tohto zákona, ak z povahy veci nevyplýva inak. 15. Podľa § 67 C.s.p., každý môže pred súdom samostatne konať v rozsahu, v akom má spôsobilosť na právne úkony. 16. Podľa § 68 ods. 2 C.s.p., procesný opatrovník je osoba ustanovená z dôvodov uvedených v tomto zákone súdom, ktorý spor prejednáva a rozhoduje. 17. Podľa § 161 ods. 1 C.s.p., ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť. 18. Podľa § 161 ods. 3 C.s.p., ak ide o nedostatok procesnej podmienky, ktorý možno odstrániť, súd urobí vhodné opatrenia na jeho odstránenie. Pritom spravidla môže pokračovať v konaní, ale nesmie vydať rozhodnutie, ktorým sa konanie končí. Ak sa nepodarí nedostatok procesnej podmienky odstrániť, súd konanie zastaví. 19. Podľa ust. § 389 ods. 1 písm. a/ C.s.p., odvolací súd rozhodnutie súdu prvej inštancie zruší, len ak neboli splnené procesné podmienky. 20. Ako prvoradé odvolací súd konštatuje, že konanie vo veci začalo za účinnosti procesnoprávneho predpisu, ktorý bol v čase rozhodovania odvolacieho súdu zrušený. Týmto predpisom bol zákon č. 99/1963 Zb. Občiansky súdny poriadok, účinný do 30.06.2016, zrušený zákonom č. 160/2015 Z.z. Civilný sporový poriadok, ktorý svoju účinnosť nadobudol dňa 01.07.2016. Procesné ustanovenia v konaniach v niektorých statusových veciach fyzických osôb (akým je i predmetné konanie) boli však upravené zákonom č. 161/2015 Z.z. Civilného mimosporového poriadku, ktorý nadobudol účinnosť taktiež dňa 01.07.2016. Z uvedeného dôvodu odvolací súd skúmal časovú koexistenciu skoršej právnej úpravy (zákona č. 99/1963 Zb. Občianskeho súdneho poriadku) a novej právnej úpravy (zákona č. 161/2015 Z.z. Civilného mimosporového poriadku). V tejto súvislosti konštatuje, že procesné právo na rozdiel od hmotného práva v prípade stretu novej a starej právnej úpravy je charakterizované princípom okamžitej aplikability nových procesnoprávnych noriem na všetky konania prebiehajúce na súde a začaté podľa doterajších (zrušených) predpisov. 21. Vzhľadom i na zakotvenie uvedeného princípu do samotného paragrafového znenia C.m.p. (§ 395 ods. 1 C.m.p.), odvolací súd uvádzal namiesto pojmu „súd prvého stupňa“ použitého v rozhodnutí súdu prvej inštancie a i v následných podaniach účastníkov, pojem „súd prvej inštancie“, ktorý bol zavedený Civilným mimosporovým poriadkom. 22. Zohľadňujúc povinnosť súdu (prvoinštančného alebo odvolacieho) kedykoľvek počas konania prihliadať na to, či sú splnené podmienky konania, za ktorých môže súd konať a rozhodnúť, a to aj vtedy, ak nedostatok procesných podmienok nebol ako odvolací dôvod uplatnený (§ 2 ods. 1 C.m.p. v spojení s § 161 ods. 1 C.s.p.), súdu prvej inštancie je potrebné vytknúť, že sa uvedeného nepridŕžal a neskúmal podmienky konania na strane účastníkov konania. Nedostatok spôsobilosti účastníka v konaní samostatne vystupovať, pokiaľ takýto účastník nie je v konaní ani riadne zastúpený predstavuje nedostatok jeho procesnej spôsobilosti. O takýto prípad nedostatku procesnej spôsobilosti ide u všetkých osôb, ktoré nemajú tzv. hmotnoprávnu spôsobilosť na právne úkony (či už v celom rozsahu - ako napr. maloleté deti alebo osoby obmedzené v spôsobilosti na právne úkony, alebo vôbec - ako osoby, ktoré boli spôsobilosti na právne úkony pozbavené). Nedostatok procesnej spôsobilosti účastníka konania má povahu odstrániteľnej prekážky konania, ktorá sa odstraňuje tak, že konanie prebieha buď za účasti zákonného zástupcu osoby bez procesnej spôsobilosti, alebo sa takejto osobe ustanoví osobitný zástupca (opatrovník pre konanie - § 2 ods. 1 C.m.p. v spojení s § 68 ods. 2 C.s.p.). U osôb pozbavených spôsobilosti na právne úkony je síce súd povinný sa postarať, aby takéto osoby mali opatrovníka, ak však vznikne spor o tom, či ustanovený opatrovník riadne plní svoje povinnosti, z logiky veci tu vyplýva, že musí byť vylúčené, aby zastupoval toho, komu bol ustanovený, aj v konaní, ktorého predmetom je zmena v osobe opatrovníka. V takomto prípade ide o zrejmú kolíziu záujmov medzi zástupcom a zastupovaným a preto je nevyhnutné, aby záujmy osoby bez procesnej spôsobilosti zastupoval niekto iný, keďže súdom ustanovený opatrovník podľa § 272 C.m.p. (v predchádzajúcej právnej úprave to bol opatrovník ustanovený podľa § 192 a nasl. O.s.p., pozn. odvolacieho súdu) sa takejto úlohy z vyššie uvedeného dôvodu zhostiť nemôže. Ak by sa v takomto konaní nereflektovala potreba ustanovenia nového opatrovníka osobe bez procesnej spôsobilosti, tak v konaní by neboli splnené procesné podmienky, nakoľko účastník konania bez procesnej spôsobilosti by nebol riadne zastúpený. 23. Práve takouto vadou bolo postihnuté aj konanie predchádzajúce vydaniu napadnutého rozhodnutia v predmetnej veci, pretože v konaní o návrhu na zmenu opatrovníka, bola T. R., nar. XX.XX.XXXX zastúpená opatrovníkom o zmenu ktorého v konaní išlo, a súd prvej inštancie v takto začatom konaní pokračoval a toto aj dokončil (vydaním napadnutého rozsudku) bez toho, aby nedostatok zastúpenia T. R. odstránil. Z povahy veci pritom muselo byť zrejmé, že tu neprichádzalo do úvahy zastúpenie V. R., nar. XX.XX.XXXX- ako opatrovníkom (T. R., nar. XX.XX.XXXX bola pozbavená spôsobilosti na právne úkony rozsudkom Okresného súdu Malacky zo dňa 26.05.2015, č.k. 8Ps/11/2014-58, za opatrovníka jej bol ustanovený V. R., nar. XX.XX.XXXX, bytom R. č. XXX, XXX XX R.), u ktorého bol navrhovateľkou riadny výkon opatrovníctva spochybnený a u ktorého bolo treba dôvodne predpokladať, že bude takémuto tvrdeniu oponovať a voči príslušnému obvineniu sa brániť. 24. Záverom odvolací súd konštatuje, že takýmto postupom súd prvej inštancie T., osobe pozbavenej spôsobilosti na právne úkony znemožnil realizáciu jej procesných práv zaručených v ust. § 272 a nasl. C.m.p., čím jej odňal možnosť konať pred súdom. Keďže odňatie možnosti konať pred súdom predstavuje závažnú vadu konania, odvolací súd nemal inú možnosť, len rozhodnutie vydané v konaní trpiacim takouto vadou zrušiť. 25. Naviac odvolací súd dáva súdu prvej inštancie do pozornosti, že v novom konaní rozhodne formou uznesenia a to v zmysle čl. 3 ods. 1 C.m.p. v spojení s § 274 ods. 1 C.m.p. 26. S poukazom na uvedené, odvolací súd rozsudok súdu prvej inštancie v zmysle ust. § 2 ods. 1 C.m.p. v spojení s ust. § 389 ods. 1 písm. a/ zrušil a podľa ust. § 391 ods. 1 C.s.p. mu vec vrátil na ďalšie konanie, v ktorom súd prvej inštancie odstráni konštatované pochybenia v procesnom postupe. 27. Toto rozhodnutie prijal senát odvolacieho súdu pomerom hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

